  Наталья Тетерина 18-тӥ куартолэзе Татарстанысь Алабго карын удмуртъёслэн нырысетӥ ӧтчамзы дырысен 100 ар тырмонлы сӥзем тодосъя конференци ортчоз. Отчы Удмуртиысь, Татарстанысь но мукет улосвылъёсысь тодосчиос, удмурт азьветлӥсьёс, дышетӥсьёс но дышетскисьёс, шаерчиос но гожъясьёс люкаськозы. Со сярысь «Удмурт Кенеш» огазеяськонлэн нимлыко сайтаз ивортэмын. Кызьы шуэмын ивортонын, Удмуртиысь тодмо тодосчиос Александр Шкляев но Михаил Атаманов, Кузонысь Валентина Хазиахметова но мукетъёсыз нырысетӥ удмурт ӧтчамлэн кулэлыкез, отын сэрттэм ужпумъёс, сое радъясьёс но Алабгоысь удмуртъёсын герӟаськем интыос сярысь вералозы. «Ужрадысен нырысьсэ пумиськозы удмурт азьветлӥсьёслэн — Трокай Борисовлэн но Иосиф Наговицынлэн, нырысетӥ ӧтчамез радъясьёслэн — ӵыжы-выжыоссы», — ивортэ «Удмурт Кенешлэн» пресс-службаез. Удмуртъёслэн Алабгоын 1918-тӥ арын ортчем ӧтчамзы калыкмылэн историяз бадӟым инты басьтэ. Ӵапак соку удмурт лулчеберетэз, кылэз, эм удысэз азинтон сярысь юанъёсты нырысьсэ ӝутӥзы. Но тужгес валтӥсез — отын делегатъёс огкылэ вуизы, удмуртъёслы нимысьтыз автономия кылдытоно шуыса. Нош 1920-тӥ арын 4-тӥ шуркынмонэ гожтэмын вал Декрет Вотской автономной область кылдытон сярысь. Ватсалом, конференци йылпумъяськем бере пыриськисьёс Алабго кузя поръялскыны но карысь удмуртъёсын герӟаськем интыосы вуылыны быгатозы. Кылсярысь, судлэсь юрсэ, кытын 1895-тӥ арын Мултан ужъя кыкетӥез процесс ортчиз. Озьы ик адӟыны луоз, кыӵе юртын потӥз «Гудыри» газетлэн нырысетӥ номерез. Тодосъя улосвылкуспо конференциез «Удмурт Кенеш» огазеяськон но Бигерысь удмуртъёслэн «Кенеш» автономизы радъяло. Тегъёс: Удмуртия УдмуртКенеш удмуртъёс Мерлык Татарстан  